钦定古今图书集成/明伦汇编/氏族典/第629卷 > 《元史》 > 石抹卞
## 钦定古今图书集成/明伦汇编/氏族典/第629卷 > 《元史》 > 石抹卞

按《金史石抹卞传》：“卞本名阿鲁古列，五代祖王五，辽
驸马都尉。父五斤，为群牧使，从睿宗秋山。卞年十三，
已能射，连获二鹿，睿宗奇之，赐以良马及金吐鹘。天
会末，宗弼为右监军，召卞隶帐下，与宋人战于颍州，
汉军少却，卞身被七创，率勇士十馀骑奋击败之，除
河间少尹，察廉升遂州刺史，改寿州，再改唐州，起复”
唐州刺史。海陵伐宋，卞为武毅军都督总管，由别道
进，遇宋伏兵数百人，以三百骑击败之，遂下信阳军
及罗山县。至奖州，宋守将弃城遁，因取其城。顷之，军
士皆欲逃归，阑子山猛安结汉军三猛安谋克，劫卞
还，舍于奖水之曲。卞乃阴约汉军将吏，乘夜掩杀，阑
子山猛安，复将其军。《大定》二年，除郑州防御使，以本
官领行军万户伐宋，迁武胜军节度使。宋人请和，明
年，有水牛数百头自淮南走入州境，僚佐欲收之充
官用，卞不听，复驱过淮还之。迁河南尹，转西南路招
讨使，改大名尹。大名多盗而城郭不完，卞请修大名
城，奏可。城郭完葺，盗贼不得发。徙临洮尹，卒官，年六
十三。